b'\n_START_ARTICLE_\nWDM\n_START_PARAGRAPH_\nWDM Valovnodol\xc5\xbeinsko multipleksiranje (razvr\xc5\xa1\xc4\x8danje)  _NEWLINE_WDM (angl. Wavelength division multiplexing) je tehnika multipleksiranja v opti\xc4\x8dnih komunikacijah, kjer se za prenos telekomunikacijskih signalov uporablja ve\xc4\x8d valovnih dol\xc5\xbein, ki so\xc4\x8dasno potujejo po enem opti\xc4\x8dnem vlaknu. _NEWLINE_Vsak vhodni signal se pridobi iz laserja z dolo\xc4\x8deno, v naprej definirano valovno dol\xc5\xbeino. Vsi ti vhodni signali se nato na multipleksorju sestavijo in po\xc5\xa1ljejo v opti\xc4\x8dno vlakno. Na sprejemni strani s pomo\xc4\x8djo demultipleksorja, skupni signal spet lo\xc4\x8di v posamezne signale. Ne glede na to, da se vsi kanali so\xc4\x8dasno prena\xc5\xa1ajo po istem vlaknu, se prena\xc5\xa1ajo neodvisno in se med seboj ne motijo\n_START_SECTION_\nCWDM\n_START_PARAGRAPH_\nZa grobo valovnodol\xc5\xbeinsko multipleksiranje je mednarodna zveza za telekomunikacije ITU-T v svojem priporo\xc4\x8dilu G.694.2 definirala 18 kanalov z razmakom 20 nm za valovne dol\xc5\xbeine med 1270 nm in 1610 nm. Ve\xc4\x8dina proizvajalcev ponuja le opremo za 16 kanalov, pri \xc4\x8demer se valovni dol\xc5\xbeini za 1370 nm in 1390 nm ne uporabljata zaradi mo\xc4\x8dno pove\xc4\x8danega slabljenja opti\xc4\x8dnega vlakna pri 1383 nm, zaradi vodnega vrha (mo\xc4\x8dno pove\xc4\x8dana absorbcija svetlobe zaradi prisotnosti OH-ionov v steklu). Po CWDM sistemih lahko neodvisno prena\xc5\xa1amo signale s prenosnimi hitrostmi 1 Gbit/s, 2,5 Gbit/s ali 10 Gbit/s.'